作者:張榘
標題:摸魚兒
內容:正桃花、漸蜚紅雨，依稀一半春色。東風十里離亭恨，楊柳絲絲如織。遠又憶。向雪月梅邊，陶寫吟情逸。清愁拍拍。算祗暮山知，棲鴉斜照，春樹渺空碧。文章貫，合整垂雲健翼。翔鸞底用棲棘。要尋玉洞煙霞勝，聊趁麟符蜚檄。歸騎急。看塵袂方清，有恩綸催入。鳧仙倦舄。相與問孤山，開樽抵掌，一舸畫橋側。